Aage Frandsen (SF), 2002-04-09:
Og jeg vil godt sige, at hvis der havde været tilslutning til vores forslag sådan uden videre og man havde sagt: Lad os få nedsat den kommission i overmorgen, for det kræver, at vi går så hurtigt frem, som det overhovedet kan lade sig gøre - havde jeg sagt, at nu synes jeg lige, vi skal tage det lidt roligt. Jeg er helt enig med de ordførere, der med forskellige vendinger siger, at situationen ikke er lige nu, eller at vi i hvert fald er nødt til at sikre os, at det, der er sat i gang, ikke bliver ødelagt af det, vi ville sætte i gang, hvis vi satte noget i gang, og at man er nødt til at finde ud af præcis, hvad det er der undersøges, og hvad det er der så ikke undersøges.
Det er vi helt enige i.
Hvis vi ønsker at fremme denne proces og være med til at afdække ting, som måske ikke er afdækket, er det vores mulighed at fremsætte forslag til folketingsbeslutning og gøre det med henblik på, at man kan lave en undersøgelseskommission.
Hvis det skulle ske, ville det være første gang, man gjorde det efter denne lov, og derfor skal man selvfølgelig også gøre det med en vis nænsomhed i forhold til, at det er noget, der ikke er afprøvet før.
Derfor er vi helt enige i, at vi skal finde ud af - det vil så være i Udvalget for Forretningsordenen og dets underudvalg - hvad det er der skal undersøges.
Vi ved jo alle sammen godt, hvad det er, i hvert fald i overskrifter, der undersøges.
Vi ved godt, at politiet i form af bagmandspolitiet er inde, og vi må jo så med en vis nænsomhed få oplyst nærmere af justitsministeren, hvad det er man er i gang med.
Vi ved jo godt, at der er noget, som måske ikke altid bliver oplyst, og det har vi forståelse for; på et tidspunkt fortæller man ikke alt, hvad man undersøger.
Vi ved også, at Farum Kommune har sat noget i værk.
Vi ved også, at tilsynsrådet har stillet en række spørgsmål til Farum Kommune, og at Indenrigsministeriet har sat noget i værk.
Det betyder jo, at vi også ved, at der er noget, der ikke helt undersøges, men vi skal selvfølgelig finde ud af, hvor meget der undersøges.
Hvis vi ser på det, som vi har peget på man burde undersøge, så må man sige, at det, der gælder borgmesteren og borgmesterens rolle, formentlig bliver undersøgt ret grundigt.
Det vil sige, der ikke er så meget i forhold til borgmesterens rolle som borgmester og som formand for økonomiudvalget.
Kommunalbestyrelsens medlemmers muligheder og deres ansvar?
Jo, i et vist omfang.
Embedsværkets muligheder og deres ansvar?
Det er meget lidt, der undersøges i denne forbindelse, måske slet ikke noget, medmindre det er inde under det strafferetlige.
Den kommunale revision?
Ja, på nogle punkter er det noget af det, som Farum Kommune selv har sat i værk, nemlig at finde ud af, hvad det egentlig er der er foregået.
Men når det drejer sig om bestemte menneskers rolle, herunder også borgmesterens rolle, tror jeg ikke, det undersøges alverden.
Og når det drejer sig om tilsynsmyndighederne, må man sige, at der er ingen undersøgelse.
Tilsynsrådet i Frederiksborg Amt undersøger ting i Farum Kommune, men der er ingen, der undersøger, om Tilsynsrådet i Frederiksborg Amt har gjort det rigtige.
Indenrigsministeriet, som undersøger nogle andre ting, er der i hvert fald heller ingen, der undersøger.
Men lad os nu finde ud af, hvad det er, der i øjeblikket undersøges, og hvad er det for nogle områder, som afdækkes.
På baggrund af det kan vi jo så tage stilling.
Nu er det jo så viseligt indrettet, at det er justitsministeren, der kan beslutte det, og ministeren skal gøre det, hvis det skal gøres.
Derfor er der jo ikke noget med, at det her beslutningsforslag er noget, vi forestiller os skal vedtages i den her folketingssamling.
Det ville være hastværk.
Derimod kan man jo sagtens arbejde videre med det sommeren over og måske endda endnu længere.
Det behøver så ikke længere at være på baggrund af vores beslutningsforslag, hvis vi går ind i næste folketingssamling, for Folketingets flertal kan jo til enhver tid, også i forbindelse med Udvalget for Forretningsordenen, opfordre og henstille til justitsministeren.
Og man ved jo godt, hvad det betyder, hvis et flertal henstiller til justitsministeren.
Så det behøver ikke formelt at være i form af et beslutningsforslag, hvis det viser sig på et tidspunkt, at det skal ske.
Vi er enige i, at spørgsmålet om politiets undersøgelse er vigtig i sammenhæng med det her; men der tror jeg nu nok, at hr. Ole Stavad havde ret i, at hvis vi skal vente, til politiets undersøgelse er helt færdig, så kan det godt være, det varer et lille stykke tid.
Men det er helt afgørende også for os, at de retssikkerhedsprincipper, som gælder i forbindelse med straffesager eller mistanke om, at der er begået noget kriminelt i henhold til straffeloven, selvfølgelig skal være hundrede procent sikre.
Derfor er det ikke noget med, at vi fra Folketingets side skal opføre os som elefanter i en glasbutik.
Det sker såmænd i øvrigt i andre sammenhænge, at Folketingets medlemmer måske gør det, men det behøver vi i hvert fald ikke at gøre i den her sag, og vi skal ikke gøre det.
Så ud fra de betragtninger vil vi så allerede i morgen, hvor det først kommer til behandling i udvalget, have en række spørgsmål, som vi godt vil have belyst.
Vi håber også, at justitsministeren vil være behjælpelig med det lidt besværlige omkring politiet og også en række spørgsmål, som formentlig indenrigsministeren skal hjælpe os med at besvare, sådan at vi får kortlagt, hvad der allerede nu undersøges.
Ad den vej kan vi så finde ud af, hvad der ikke bliver undersøgt, og så får vi også en række af de oplysninger til udvalgene, som jo kan vise noget om, hvor galt det er fat derude, hvor meget det er et unikt tilfælde, og hvor meget det er noget specielt.
Vi er helt enige i, at det kommunale selvstyre ikke skal lide under, at der er nogle, der har været lidt ekstravagante, lidt for eksperimenterende - for nu at sige det meget sødt og venligt.
Det skal resten af landets kommuner jo ikke lide under.
Omvendt må vi nok også sige, at der også kan være nogle fejl, som er i systemet, som vi jo har love til.
Omvendt skal vi heller ikke lovgive ud fra en betragtning af, at alle har tænkt sig at gøre noget, som vi ikke synes var hensigtsmæssigt. Den balance, der er vigtig i den her forbindelse, er, at Farum Kommune ikke er hele Danmark, heldigvis. Omvendt kan der være elementer i den danske lovgivning, som vi ikke har taget højde for i forhold til det, der er sket i Farum Kommune. Når man i den forbindelse godt kan spørge, som hr. Poul Nødgaard spurgte hr. Kirkegaard: Hvordan kan man forklare borgeren, at der går så lang tid?
så må svaret være: Der var ingen, der havde tænkt sig, at sådan noget kunne foregå i Danmark.
Det er simpelt hen det, der er svaret.
Og derfor: Når lovteksten omkring suspension er udformet, som den er, så er det, fordi man jo ikke har tænkt på, at der var en borgmester, der ville lave så meget ud i den blå luft.
Næh, man havde tænkt sig, der var en borgmester, der ville vægre sig ved at gøre det, som kommunalbestyrelsen besluttede.
Det er derfor, at vi som folkestyrets repræsentanter somme tider kan stå i den vanskelige situation, at vi heldigvis - indimellem må jeg sige heldigvis - ikke har tænkt over alle problemer, for hvis vi tænkte over alle problemer, ville vi lave så mange love, at jeg også tror, det ville blive til skade for borgerne. Så vi skal behandle det her med nænsomhed.
Vores ønske har været at få sikkerhed for, at alting undersøges, og vi har intet kissejav med at få det her igennem.
Den tid, der skal bruges,
skal der tages til det her.